কিশোর ছাত্ররা যখন প্রতিবাদী মিছিলে যোগ দেয় তখন তারা এত বিক্ষুব্ধ এবং আবেগাপ্লুত থাকে যে তাদের কাজের পরিণাম সম্পর্কে চিন্তা করার সময় থাকে না। চিন্তা করার প্রয়োজনও তারা অনুভব করে না। পুরো বিষয়টা তারা অপ্রাসঙ্গিক মনে করে। ছাত্র অবস্থায় আমাদের মন-মানসিকতা একই রকম ছিল। অনেক সময় মিছিল, শোভাযাত্রায় যোগ দেওয়ার আগে আমরা জানতাম যে আজ মিছিলে গুলি হওয়ার সমূহ সম্ভাবনা রয়েছে। তবু এই ভেবে যোগ দিতাম যে এত লোকের মধ্যে গুলি আমার গায়ে লাগবে না। আর লাগলেও বড়জোর হাতে বা পায়ে লাগবে। অতএব, মিছিলে যেতে আপত্তি নেই। কিশোর ছাত্রদের এই বেপরোয়া ভাব যেকোনো শাসক গোষ্ঠীর জন্য আতঙ্কের ব্যাপার। এরশাদবিরোধী আন্দোলনের সময় মতিঝিলে আমার অফিসের জানালা দিয়ে দেখেছিলাম উদাম গায়ে নেচে নেচে যে ছোট ছোট মিছিল এগিয়ে যাচ্ছিল, তাকে বাধা দেওয়ার সাধ্য আইন-শৃঙ্খলা রক্ষাকারী বাহিনীর ছিল না। কার্যকরভাবে মিছিলের গতি রোধ করলে গুলি চালাতে হতো, যা আইন-শৃঙ্খলা রক্ষাকারী বাহিনীর পক্ষে সেই পরিস্থিতিতে সম্ভব ছিল না। তারা চুপ করে দাঁড়িয়েছিল অথবা পিছু হটতে বাধ্য হয়েছিল।